BILAG

EKSEMPLER PÅ GOD PRAKSIS

I Østrig kan man allerede komme i lære som 15-årig

I Østrig er 45 % af de 15-19-årige i lære. I de fleste tilfælde varer erhvervsuddannelser for unge, der vælger at veksle mellem skole og virksomhed, tre år. Der er 130 000 lærlinge blandt de unge. De tilbringer 80 % af tiden i virksomheden, dvs. fire dages praktik og en skoledag pr. uge.

Man har et lovmæssigt krav på en læreplads. Elever, der ikke finder en virksomhed til deres lærlingeforløb på grund af dårlige resultater i skolen, uddannes på offentlige værksteder.

I Østrig har en lærling generelt tre gange større chance for at finde et arbejde end en ung, der er stoppet efter grundskolen. Ledigheden blandt unge under 25 år var på 9,6 % i 2018.

Praktisk forberedelse til arbejdsmarkedet (POE) i Frankrig

Praktisk forberedelse til arbejdsmarkedet er en hurtig og skræddersyet løsning for brancher, der er under pres. Der er tale om en uddannelse, der gør det muligt at erhverve eller udvikle de nødvendige faglige kvalifikationer for at opfylde et på forhånd identificeret rekrutteringsbehov.

POE udformes i samarbejde mellem Pôle emploi (den offentlige arbejdsformidling) og virksomheden eller den pågældende brancheorganisation. Varigheden er højst 400 timer og omfatter et intensivt forløb i virksomheden og giver ret til en status som praktikant under erhvervsuddannelse samt løn. Hvis man ved afslutningen har nået det niveau, der kræves for at besætte stillingen, indgås der en kontrakt om fastansættelse med den virksomhed, der har udvalgt kandidaten.

I løbet af de seneste tre år har 70 000 praktikanter årligt benyttet sig af POE, og der er tale om en ansættelsesprocent på omkring 80 %.

Arbejdsmarkedsparternes rolle i Tyskland

Arbejdsmarkedsparternes erfaring sikrer, at de faglige profiler er i overensstemmelse med arbejdsmarkedets krav, således at uddannelsens bestanddele let kan integreres i virksomhedernes produktionsproces og levering af tjenesteydelser.

I Tyskland forhandler arbejdsmarkedsparterne sig normalt frem til aftaler om erhvervsuddannelse, som efterfølgende indarbejdes i de kollektive sektoraftaler. Når uddannelsernes indhold ikke længere svarer til arbejdsmarkedets krav, foretager arbejdsmarkedsparterne en revision af uddannelserne eller udformer nye uddannelser til nye job.

På grundlag af offentlig finansiering og sociallovgivningen (Socialgesetzbuch) yder sociale organisationer til beskyttelse af lærlingeuddannelser og deres professionelle tjenester støtte til uddannelse i autonomi og faglig støtte til dårligt stillede unge med handicap.

Forhandling om en strategisk aftale om erhvervsuddannelse i Portugal

I den stående kommission for den sociale dialog har den portugisiske regering iværksat en forhandlingsproces med henblik på at indgå en strategisk aftale om livslang erhvervsuddannelse og læring. En arbejdsgruppe bestående af repræsentanter for regeringen, de styrende organer og arbejdsmarkedsparterne arbejder i øjeblikket på at nå frem til en aftale om styringen, reguleringen og finansieringen af erhvervsuddannelsessystemet. Denne aftale sigter ligeledes mod at forbedre uddannelsernes kvalitet, evnen til hurtigt at tilpasse sig den nationale ramme for certificeringer, opfyldelsen af de forskellige sektorers behov, incitamenterne til uddannelse, både for virksomhederne og den enkelte, pædagogisk innovation samt digital undervisning og fjernundervisning.

Vekseluddannelsessystemet i Polen

I det polske uddannelsessystem er vekseluddannelse en kombination af skoleundervisning i teoretisk viden og arbejde i virksomheder for at få kendskab til praktisk erfaring på en arbejdsplads. Uddannelser på de erhvervsfaglige skoler varer mellem to og fem år. I vekseluddannelsessystemet foregår den praktiske uddannelse inden for rammerne af en ansættelsesaftale om erhvervsuddannelse. Den teoretiske uddannelse er omfattet af en lærlingeaftale mellem lederen af læreanstalten og den arbejdsgiver, der tager imod lærlingen. Siden september 2019 har alle elever på erhvervsuddannelser, der ikke er omfattet af denne ordning, haft adgang til et lønnet praktikophold hos en arbejdsgiver. Det skal bemærkes, at håndværksvirksomheder har udviklet vekseluddannelser i samarbejde med 23 500 håndværkere og taget imod næsten 65 000 unge.